
Kik a keresztyének? – erre a kérdésre válaszol Jézus a hegyi beszédben. Ennek a prédikációnak az egyik legismertebb része a bevezetése, a boldogmondások. A nyolc boldogmondásban a hangsúly a jellemen van: mi uralja Jézus követőinek a szívét? A legelső mondatával Jézus azt mondja, hogy a lelki szegénység: „boldogok a lelki szegények, mert övék a mennyek országa.” 
Négy kérdésre fogunk választ keresni a mostani alkalommal: (1) mit (és mit nem) jelent a lelki szegénység? (2) Mit ígér Jézus a lelki szegényeknek? (3) Hogyan válhatunk lelkileg szegényekké? (4) Hogyan éljünk lelki szegényekként?
[bookmark: _GoBack]Lelki szegények: mit nem jelent
Kik tehát a lelki szegények? Hadd válaszoljunk először azzal, hogy mit nem jelent a lelki szegénység. Fontos ez azért, mert Jézus szavait félreérthetjük, vagy megjelenhetnek olyan „utánzatok”, amelyek úgy tűnhetnek, mint a Krisztus által ajánlott jellemvonás, de valójában mégis távol vannak attól.
A lelki szegénység nem bárgyúság. Nietzsche Jézus szavait a hanyatló, bomló élet tünetének nevezte.[footnoteRef:1] Szerinte azok az értékek, amelyeket Jézus hangsúlyoz, megfosztják az embert az élettől, mert pipogya hozzáállást erősítenek. Azonban a lelki szegénység nem bátortalanság. Nem balek, „rajtam bárki szabadon átgázolhat” gondolkodásra buzdítanak, hanem nyugodt alázatra, ahol nem kell kényszeresen önmagam renoméját védenem. [1:  Nietzsche, Friedrich (1999). On the Genealogy of Morals (Zur Genealogie der Moral) orig. 1887 (PDF), 114. old. Oxford University Press, USA. ISBN 9780192836175.] 

Továbbá a lelki szegénység nem lelki szegényesség. Nem arról szól, hogy keresztyénként a sarokba dobhatjuk a kreativitást, a tettrekészséget, a jókedvet, és felvesszük a szemellenzőt, és szolgalelkű (Nietzsche: „szolga erkölcsű”) szürke egerek leszünk. Hanem a lelki szegénység azáltal, hogy megszabadít az önmagunk „imidzsének” kényszerű védelmezésétől, felszabadít arra, hogy valami önmagunknál nagyobb célt szolgáljunk, és így Istennél kiteljesedjünk.
A lelki szegénység nem is álalázat. Nem ad felhatalmazást arra, hogy magamat becsméreljem, és megtagadjam azokat a képességeket és eredményeket az életemben, amelyet Istentől kaptam. Ez valójában nem is alázat, legfeljebb alázatoskodás, amely gyakran pont az ellenkezőjét szolgálja: hogy az emberek rám figyeljenek, és sérült egómat építsék – „Á, te nem is vagy olyan, te sokkal jobb vagy ennél!” A lelki szegénységben igazi alázat van, de ennek az alázatnak pont az a jellemzője, hogy nem maga körül forog.
Végül a lelki szegénység nem felelőtlen kifogás. Az, hogy én nem vagyok elég önmagamban, nem jelenthet felelőtlen hárítást – hogy ezért vagyok lusta, ezért nem tudok rendesen beszélni a feleségemmel, ezért vagyok képtelen megváltozni. Jézus nem az „ilyen vagyok, fogadj el, mert úgyse fogok változni” mentalitást erősíti. Hanem azt, hogy lelki koldus voltunk Istenhez űzzön minket, és nála találjunk elfogadást, megnyugvást, és erőt a változáshoz.
Lelki szegénység
De akkor mi valójában a lelki szegénység? Az eredeti úgy fogalmaz, hogy a „szegények a lélekben”. Tehát ez a kifejezés a szegénységből indul ki, ezért találunk Lukácsnál egy egyszerűsített megfogalmazást: „Boldogok vagytok, ti szegények, mert tiétek az Isten országa.” (Lk 6:20) Ki a szegény? Aki szükséget szenved. De nem a „szükségem lenne egy új kétméteres lapostévére” értelemben, hanem aki másokra szorul életének fenntartásához. A görög nyelvben két szó van a szegényre. A penés jelenti azt a nélkülöző embert, aki szükséget lát, nincs feleslege, és keményen kell dolgoznia, de fenn tudja tartani az életét. A ptochos viszont az, aki koldulásra szorul, mert nincs semmije.
Mindebből azt gondolhatnánk, hogy Jézus az anyagi egyszerűséget és szegénységet reklámozza. De erről szó sincs. Mert ez a kifejezés a Szentírásban túlmutat az anyagi nélkülözésen. Az Ószövetségben újra és újra előkerülnek a szegények, akik szó szerinti nincstelenségben, elnyomás alatt vagy más nehéz körülmény között élnek – és akik e szükségükben Istenhez kiáltanak. Ez jelenik meg a 34. zsoltárban, amely Dávidról szólt, amikor a filiszteusokhoz került: „Ez a szegény kiáltott, és az Úr meghallgatta, minden bajából kimentette őt.” (Zsolt 34:7) Világos, hogy itt nem Dávid anyagi helyzetéről van szó: a szegény azt az embert jelenti, akinek nincs semmije, csak Isten.[footnoteRef:2] [2:  Morris, L. (1992). The Gospel according to Matthew (p. 96). Grand Rapids, MI; Leicester, England: W.B. Eerdmans; Inter-Varsity Press.] 

Ki tehát a lelki szegény? Az, aki felismerte koldus voltát az ő életében. Aki tisztába került azzal, hogy a lelki boldogságot magában nem fogja tudni elérni. Aki kiábrándult a világ evangéliumából: hogy a boldogság könnyen a tiéd lesz, csak valósítsd meg magad, és szerezd meg, amire oly régóta vágytál.
Olyan érdekes ezt a világi gondolatot látni olyan helyeken is, ahol talán nem számítanánk rá: a rajzfilmekben. Miközben mi (és gyermekeink) ámulunk a csodálatos látványon, nevetünk a vicces jeleneteken, sokszor elfelejtjük, hogy a rajzfilmek is ugyanúgy üzenetet közvetítenek. És ha megfigyelitek, a modern rajzfilmek szinte kivétel nélkül egy központi témára épülnek fel: a boldogság abban van, ha szembenézel magaddal, elfogadod magad, és az leszel, aki vagy.[footnoteRef:3] A Jégvarázsban a fő konfliktust az okozza, hogy Elza megijed különleges képességeitől, és próbál elmenekülni mindenkitől, és magányosan élni – de a feloldás csak akkor jöhet, amikor nem veszélyes szörnyetegként tekint magára, hanem szeretete által kordában tudja tartani erejét. A rajzfilmek – mint ahogy a filmek jó része is – is erőltetve hajtogatják az üzenetet, hogy ha magadba nézel, ha végre hiszel magadban, ha független leszel mások elvárásaitól, képes leszel megmenteni önmagad, és megtalálni a boldogságot. Az egyetlen probléma ezzel az üzenettel csak az, hogy nem működik. Évtizedek óta hallhatjuk ezt a szlogent, ám a boldogság mégsem érkezett el. Nem vagyunk képesek megváltani magunkat. Ha mégis megpróbáljuk, óriási teherként nehezedik majd lelkünkre. Mert miközben megpróbáljuk fenntartani az önmagunkban való hitet, a mindennapok kudarcai és bukásai ezt cáfolják. Próbálhatjuk e hangokat elhallgattatni, de ezzel csak lelkünket csapjuk be. [3:  http://thinktheology.co.uk/blog/article/film_review_moana ] 

A lelki koldus járt ezeken az utakon, és tudja, hogy itt a boldogság ígérete csak délibáb. Mert van egy űr a lelkében, amit se a házasság, se a karrier, se önmaga, semmi nem tud betölteni. A megelégedni képtelen lelke minden helyzetbe elkíséri majd, ezért az újdonság varázsának elmúltával újra érezni fogja az ürességet. A lelki koldus tisztában van tökéletlenségeivel, korlátaival, bűneivel, és nem bízik magában. Szabad arra, hogy ezeket felvállalja.
Ám ez még csak a történet egyik fele. Mert a fenti gondolatok minden reménytelen emberre ráillenek. Azonban a lelki szegény nem elkeseredett – mert a lelki szegény Istenre hagyja magát. Azzal a felismeréssel együtt, hogy lelkileg csődöt mondott, a lelki szegényben ott a remény is: van Isten, akihez kiálthatok. Van Krisztus, aki megsegít. Ahogy Dávid írja: „Közel van az ÚR a megtört szívűekhez, és megsegíti a megsebzett lelkeket.” (Zsolt 34:19) Vagy Ézsaiás: „Mert én arra tekintek, aki szegény és megtört lelkű, és rettegi beszédemet.” (Ézs 66:2) A lelki koldusok nem csupán szegények, hanem Isten szegényei.[footnoteRef:4] [4:  Nolland John. (2005). Preface. In The Gospel of Matthew: a commentary on the Greek text (pp. 200–201). Grand Rapids, MI; Carlisle: W.B. Eerdmans; Paternoster Press.] 

Az ígéret
Itt érünk el az isteni ígérethez, amire annyira szükségünk van. Ha valami világos a koldus elnevezésből, akkor az, hogy a koldus nem érdemel semmit. A lelki szegénység, önmagunk elégtelenségének, lelki csődjének meglátása nem erény, amivel Istentől kiérdemelhetnénk valamit.
De Jézus mégis boldognak nevezi az ő szegényeit – azért, mert „övék a mennyek országa”. Mi ez a mennyek országa? Jézus ezzel a kifejezéssel kezdte a szolgálatát: „Térjetek meg, mert elközelített a mennyek országa.” (Máté 4:17) Később pedig a mennyek országát az evangéliummal kapcsolja össze: „hirdette Isten országának evangéliumát.” (Máté 4:23) Mit tehát a mennyek országa? Ahol Isten népe lakik. Ahol Krisztus az úr, hiszen az ő megérkezésével közelített el a mennyek országa. A mennyek országa az Isten áldásainak a helye, az üdvösség helye. Ahová összegyűjtötte az ő szeretteit. A mennyek országa már most itt van, a keresztyének közösségében, és majd boldog teljességre jut Jézus visszajövetelével.
Ami fontos, hogy Jézus nem azt mondja, hogy a lelki koldusok „megszerzik” a mennyek országát. Hanem ők ajándékba kapják azt. Azért, mert mennyei Atyjuk, akikhez kiáltanak nyomorúságukban, szereti és meghallgatja őket. A mennyek országa nem az önmagukkal megelégedett gazdagoké. Nem is az önigazult vallásos embereké. Isten ellene áll a felfuvalkodott, gőgös, önigazult embernek – ám gyorsan a segítségére siet a rá támaszkodóknak.
És ez így van rendjén. Hiszen kinek adunk szívesen ajándékot? Annak nem, aki azt nem értékeli. Biztosan bennetek is hagyott már rossz élményt, amikor egy lelkesen kigondolt ajándékot később kibontatlanul vagy az ágy alá, szekrény mögé rejtve találtál meg szerettednél. Ám mennyivel szívet melengetőbb, amikor a másik szívének vágyát sikerült kitalálni, és kitörő örömmel szorítja magához a régóta várt ajándékot!
Ez igaz a mennyek országára is. A mennyek országa azoké, akik elég alázatosak ahhoz, hogy elismerjék: ezt semennyire nem érdemlik. Akik nem próbálnak Istenként viselkedni, mint akiknek nincs másra szükségük. Akik nem próbálják fenntartani az önállóság és függetlenség álcáját. Hanem akik szükséget szenvedő gyermekekként rohannak mennyei Atyjukhoz, hogy kérjenek és kérjenek.
És az Úr Isten, a Szentírás Istene, a mi mennyei Atyánk örömmel a segítségünkre siet. Mert ő megdicsőül abban, hogy tőle függünk, és minden szükségünkben benne reménykedünk. És Atyaként boldogan megad nekünk mindent. És ezáltal egyre nagyobb lesz a mi szemünkben. Hiszen ő az az Isten, aki minket, koldusokat annyira szeretett, hogy egyetlen Fiát, Jézus Krisztust küldte el. A leggazdagabbat, hogy a nincstelenekért életét adja, és őket is meggazdagítsa (2Kor 8:9).
Isten a mindent ígéri a lelki koldusoknak – ironikus, nem? A gazdagok és büszkék semmit nem kapnak, de a lelki szegények mindent megkapnak, ingyen és feltétel nélkül. Csodálatos ez az örömhír, nem?
Hogyan válhatok lelkileg szegénnyé?
Hogyan lesz valakiből lelki szegény? Nagy a kísértés, hogy azon kezdjünk gondolkodni, hogy nekünk mit kell tenni – de ezzel pont a fő üzenetnek mondanánk ellent. A lelki szegénység nem erény, az áldása nem abban van, amit csinálunk, hanem Isten kegyelmes válaszában. Tehát a figyelmet nem magunkra kell fordítani, hanem Istenre.[footnoteRef:5] [5:  Az alábbi hármas felosztást és annak több gondolatát Terry L. Johnson kiváló könyve adta elém: Terry L. Johnson: When Grace Transforms, 33–35. old.] 

Először is lásd meg Isten nagyságát! „[B]izonyos, hogy az ember tiszta önismeretre csak akkor jut el, ha előbb Isten ábrázatát vizsgálja, és Isten belső szemléletéből tér az önvizsgálatra.” – mondja Kálvin az Institúció elején.[footnoteRef:6] Egyedül Isten végtelen hatalmának és nagyságának vizsgálata értetheti meg velünk a jelentéktelenségünket. „Mid van, amit nem kaptál volna?” – kérdezi Pál (1Kor 4:7). És valóban, meg kell értenünk, hogy életünkben minden ettől a hatalmas Istentől jön. Életemet, génjeimet tőle kaptam. Képességeim kibontakozására ő adott lehetőséget. Kapcsolataimat az ő kegyelméből szereztem. Az egészségem, vagyonom, sikereim egyedül azért vannak, mert ő lehetővé tette ezeket. Az az Isten, aki már a világ teremtése előtt ismert. Aki csak szólt, és a világegyetem előállt. Minden ennek a hatalmas Istennek az ajándéka az életemben. Hogyan lehetnék büszke? Hogyan ne látnám, hogy lelki koldus vagyok, aki erre az Istenre szorul? [6:  Kálvin János: A keresztény vallás rendszere, I.1.2, I. kötet, 38. old.] 

Másodszor nézd Isten szentségét! Ézsaiás akkor kiáltott fel jajveszékelve, amikor szembesült Isten szentségével, és annak fényében saját bűnösségével. Ott értette meg igazán, mennyire is hiányzik belőle az igazság, jóság és szeretet, és mennyire át van itatva bűnnel. A sötétben alig látjuk a különbségeket, már a barnát is fehérnek gondoljuk.[footnoteRef:7] Ám Isten tökéletes tisztaságának fényében látjuk meg, hogy barnás „erényeink” mennyire távol esnek a hófehértől. Ha Isten a jó, az ő tökéletessége a mérce, akkor hogyan gondolhatnám, hogy én jó vagyok, és rendben az életem? Nem kellene kiáltanom, hogy könyörülj, Uram, rajtam, bűnösön? [7:  Az illusztráció Kálvintól származik, l. fent.] 

Harmadszor csodáld Isten kegyelmét! Hogy ő minden hiányosságunk ellenére mégis az ő Fiát, az Igazat küldte, hogy halála által bűneink büntetését eltörölje, és eltévedt juhait magához visszavezesse. A golgotai kereszten mutatott kegyelem tudja szívedet reménnyel eltölteni, hogy ne csak elborzadj tökéletlenségedtől, hanem legyen bátorságod kérni a mennyei Atyádtól – koldusi lelkületet, bűnbocsánatot és örök életet!
Hogyan gyakorold a lelki szegénységet?
Végül pedig hadd adjak pár gondolatot arra nézve is, hogy milyen következménye van ennek a koldusi lelkületnek a mindennapokra.
Ha tényleg lelki szegénynek látod magad Isten előtt, akkor fel tudod-e gyengeségeidet vállalni az emberek, testvéreid előtt? Tudsz-e beszélni korlátaidról, bukásaikról, elégtelenségeidről – vagy a lelki szegénység csak egy szép elmélet, és a valóságban még mindig foggal-körömmel ragaszkodsz a jó kép fenntartásához?
Ha tényleg úgy tekintesz magadra, mint aki nem vagy elégséges önmagadban, akkor tudsz-e segítséget kérni? Vagy legalább el tudod-e fogadni mások figyelmességét, szeretetét – vagy még mindig ragaszkodsz ahhoz, hogy ne szorulj másokra?
Harmadszor pedig tudsz-e lelki szegény maradni akkor is, ha más segítségre szorulókat látsz magad körül? Más bukását, következetlenségét vagy akár felelőtlenségét látva vajon az önigazultságod erősödik-e? Az okoskodás és ítélgetés tör-e elő belőled? Vagy pedig emlékezel, hogy akkor sem vagy jobb, sem gazdagabb, ha éppen te nem küszködsz hasonló problémákkal?

Az Úr Isten adja nekünk, szeretett gyülekezet, hogy koldus-voltunk tudata a szívünk mélyéig hasson, és áldjuk azt az Krisztust, aki mégis gazdagokká tett minket! Ámen.

